Ek is lid van die VLV – toortsie.com
Ek is lid van die VLV
Mei 20, 2021 Mei 20, 2021 ~ Toortsie
Soms, wanneer ek sê dat ek aan die VLV behoort, kry ek skeptiese kyke. Waaroor, weet ek tot vandag toe nog nie. VLV -Vroue Landbou Vereniging
'Bestáán die VLV dan nog?' Ja! Die VLV bestaan nog en het sommer 'n klomp lewendige takke.
'Is dit nie net 'n spul ou tannies wat daar sit nie?' Ja, ons tak het meer ouer persone, maar nie 'stokou tannies' nie. Die jonger vroue werk meestal of dalk weet hulle net nie van die VLV nie. En ek, met my grys kop en al, is ook nie die jongste in ons tak nie, daar is nog vroue wat jonger is as ek. En omdat ons dalk ouer is, beteken dit nie dat ons dooierig, simpel of oninteressant is nie.
'Maar ek hou nie van naaldwerk en kook nie. Wat moet ek daar kom maak?' Nee, jy hoef nie daarvan te hou om aan die VLV te behoort nie. Ons doen baie meer as net dít. Die vergaderings is vars, interessant en altueel en elke keer het ons baie oulike sprekers wat oor verskillende dinge kom praat of demonstrasies lewer. Die VLV was nog altyd bekend as die Universiteit van die Platteland en daar is altyd iets ouliks aan die gang.
Jy kan ook deelneem aan die jaarlikse kompetisies as jy wil. Daar is blommerangskikking, kuns, skryfkuns, naaldwerk, breiwerk, gebak, borduurwerk, ag nog baie goed om te noem. Deur deel te neem aan die kompetisies leer jy nuwe vaardighede aan en verbreed jy jou horisonne. As dit nie vir die VLV was nie, sou ek nie een van die borduurartikels wat ek gemaak het, gedoen het nie. Ek sou nie weet van Amigurimi en Ierse hekelwerk nie. Ek sou nie leer Swartwerk doen het en al die verskillende borduursteke wat ek bemeester het. Ek sou nie 'n babakombers brei wat 'n storie vertel en verskillende breitegnieke daarvoor gebruik het nie. Ek sou nie dit gewaag het om 'n gedig te skryf nie. My menswees sou nie soveel ontwikkel het nie.
'Moet 'n mens dan deelneem aan die kompetisies? En party van die goed wat hulle as kompetisieartikels gee, is so vreemd?' Nee, jy hoef nie as jy nie wil nie, dis heeltemal vrywillig, maar ek sal jou aanraai om elke jaar ten minste een iets te probeer maak. Dis so verrykend. Net die navorsing, die soek op die internet na patrone, om te sien wat ander doen, maak dit absoluut die moeite werd. Dit dwing jou selfs om soms 'n bietjie buite jou gemaksone te beweeg. Dit help jou om te groei.
'Waar leer jy dan die tegnieke aan?' Behalwe natuurlik op die internet, leer ons ook by mekaar. VLV-lede is nie suinig net hulle kennis nie en ons help mekaar graag. Ons deel ons kennis met mekaar en gee vir mekaar idees om ons produk te verbeter en sodoende hoër hoogtes te bereik. Ons inspireer mekaar. Ons doen ook kursusse en kry kundiges om ons te leer wat om te doen. Vir ons gaan dit glad nie oor die wen nie, al is dit heerlik om te wen. Nee, vir ons gaan dit oor die reis, die saam opgewonde wees.
Is jy nog nie lid van die VLV nie? O, jy verloor groot! Vind 'n bietjie uit of daar nie 'n tak naby jou is nie en word deel daarvan. Dit is beslis die moeite werd! En nooi sommer 'n lekker, lewendige vriendin ook saam. Ek is mal oor ons tak en al die entoesiastiese dames wat daar is en wat mekaar inspireer.
Posted in #Afrikaans	VLVVLV BredasdorpVLV Kaaplandvlv kompetisiesVLV Overberg sirkel
18 thoughts on "Ek is lid van die VLV"
Mei 20, 2021 om 11:22 vm
Sal op stadium daarna kyk, intussen geniet ek julle werk.
Mei 20, 2021 om 1:55 nm
Ek is ook lid van die VLV en hierdie jaar gaanvek ook aan die kompetisies probeer deelneem. Dit gaan omtrent my horison verbreed, want die selfvertroue is maar min😬!
Mei 20, 2021 om 2:35 nm
Ek weet waartoe jy in staat is. Jy jan ontspan. Dis eerder ek wat moet worrie.
Mei 20, 2021 om 2:51 nm
Hier by my noem ons dit die VLU. Ek is al 'n geruime tyd lid en ook skakelbeampte. eergister het ons 'n heerlike uitstappie na Snymans sjokolateur beleef. Die samesyn en die tjoklits was ewe lekker! Geniet jou tak se bedrywighede, dis wonderlik en verrykend soos jy sê.
Mei 20, 2021 om 3:18 nm
Ja ek dink dis net in die Kaap wat ons VLV is. 😁
Mei 20, 2021 om 5:12 nm
Haha, mense weet nie waarvoor dit staan nie. Dalk dink hulle dis iets soos vlieënde voorwerp of so… Dis eintlik so voorreg dat dit nog bestaan en mense daarin kan deel
Mei 20, 2021 om 9:34 nm
En vreeslike lelike vroue woorde …. Ja dit is 'n voorreg dat dit nog 'n aktiewe tak op ons dorp is.
Mei 20, 2021 om 7:20 nm
Jare gelede as jong vroutjie het ek ook aan die VLV behoort. My eerste wit vrugtekoek gebak met selfgesnipperde vrugte; tamatiesous in die bottel; perskeblatjang. Daar was een tannie wat alles perfek gedoen het. Niemand kon dit regkry on haar te klop nie.
Mei 20, 2021 om 9:35 nm
Ja dit gebeur ook. Ek hoop nie dit het jou ontmoedig nie?
Mei 20, 2021 om 9:51 nm
Niemand wou meer probeer nie en daarna het ek getrek. Nooit weer n VLV tak raak geloop nie
Mei 22, 2021 om 4:47 vm
In die noordelike provinsie of nou Limpopo is dit ook VLU. My laaste amper twintig jaar in SA was ek ook lid gewees. Ek het alles wat uitdaging gedoen. Dit verbreed n mens se kennis. Dis baie lekker om so deel te wees van n groep spesiale welmenede vroue. Gladnie n klomp ou tannies nie. Ek het aan aandtak behoort wat uit werkende vroue bestaan het.
Mei 22, 2021 om 8:30 vm
Ek het al verneem dat sekere takke by ons ook aandbyeenkomste het. Ekdink dat dit maar steeds moeilik is vir werkende vroue om op 'n gereelde basis saans bymekaar te kom. Maar, waar 'n wil is, is 'n weg.
Mei 25, 2021 om 6:17 vm
Omdat dit net eenkeer per maand was kon meeste darem reël dat manlief of iemand tuis by kinders bly. Dit was bv my enigste uitgaan gedurende my getroude lewe ook. Ek het egter voluit uitgeleef om al die artikels en baksels te doen.
Mei 25, 2021 om 7:57 vm
En jy is vandag nog lief daarvoor. Vroeër het ons elke maand ook takkompetisies gehad wat nou nie meer plaasvind nie.
Mei 26, 2021 om 5:36 vm
Beslis. Ek was gelukkig dat hul in Potties ook 'n aandtak begin het toe ek die laaste jare daar gebly het. Ek het saam met die tak gegroei tot 'n hegte klomp vroue wat mekaar ondersteun het en altyd gehelp het. Het steeds nog kontak met van hulle. Ek glo nie die tak bestaan meer nie want meeste het maar getrek na veiliger gebiede as mens so kan sê.